**OBRAZLOŽENJE OPĆEG DIJELA TREĆIH IZMJENA I DOPUNA PRORAČUNA**

**GRADA NOVSKE ZA 2021. GODINU**

**PRAVNI OSNOV**

 Odredbama članka 7. Zakona o proračunu („Narodne novine“, broj 87/08, 136/12 i 15/15) propisano je da, ako se tijekom proračunske godine, zbog izvanrednih nepredviđenih okolnosti povećavaju rashodi i izdaci, odnosno smanje prihodi i primici, proračun mora uravnotežiti pronalaženjem novih prihoda i primitaka, odnosno smanjenjem predviđenih rashoda i izdataka. Uravnoteženje proračuna provodi se tijekom proračunske godine izmjenama i dopunama proračuna prema postupku za donošenje proračuna.

**OBRAZLOŽENJE PRIHODA I PRIMITAKA, RASHODA I IZDATAKA**

 Trećim izmjenama i dopunama iskazano je povećanje proračuna za 6,69 % ili 7.452.400 kn. Ukupno planirani prihodi i primici ovim izmjenama iznose 118.714.602 kn, planirani višak prihoda iz prethodne godine 161.280 kn što sve skupa čini prihodovnu stranu proračuna od 118.875.882 kn. Ukupno planirani rashodi i izdaci iznose 117.571.296 kn što zajedno s manjkom prihoda iz prethodne godine u iznosu od 1.304.586 kn čini rashodovnu stranu proračunu od 118.875.882 kn.

 Ovim izmjenama i dopunama osigurana su sredstva za završetak postupka javne nabave, tj. za potpisivanje ugovora za izgradnju mrtvačnice u Brestači, nužno je iskazati sredstva kratkoročnog zaduženja te osigurati dodatna sredstva za realizaciju postojećih projekata za koje je utvrđeno, prema dosad već realiziranim rashodima, da postoji potreba za povećanjem stavaka plana.

 *Prihodi poslovanja* iskazani su s povećanjem od 1.952.400 kn ili 2,4 % te plan iznosi 84.898.402 kn. Povećanje plana prihoda od poreza za 1.500.000 kn iskazano je na stavci poreza i prireza na dohodak. Prihodi od imovine iskazani su s povećanjem od 452.400 kn te plan ovim izmjenama i dopunama iznosi 5.057.182 kn. Povećanje je iskazano na stavci prihoda rudne rente koja ovim povećanjem iznosi 3.299.000 kn.

 *Prihodi od prodaje nefinancijske imovine* iskazani su s povećanjem od 500.000 kn na stavi prodaje zemljišta u zoni.

 Na rashodovnoj strani proračuna ovim izmjenama i dopunama iskazano je povećanje rashoda poslovanja za 1.273.400 kn te plan tih rashoda iznosi 58.329.467 kn.

 *Materijalni rashodi* iskazani su s povećanjem od 1.273.400 kn te plan materijalnih rashoda iznosi 20.984.881 kn. Sredstva su povećana na stavci rashoda za usluge za 1.233.400 kn. Najveće povećanje rashoda za usluge odnosi se na usluge održavanja komunalne infrastrukture s iznosom od 1.000.000 kn radi osiguranja dostatnih sredstava do kraja godine. Rashodi za usluge iskazani su s povećanjem od 67.400 kn u programu promicanja Grada u sredstvima javnog informiranja te za 76.000 kn za redovnu djelatnost Javne vatrogasne postrojbe, točnije otklanjanje kvarova na kamionima.

 *Rashodi za nabavu nefinancijske imovine* povećani su za 1.179.000 kn. Smanjeni su rashodi za nabavu postrojenja i opreme za 76.000 kn (veza s rashodima za usluge, JVP), povećani su rashodi za 10.000 kn za nabavu nematerijalne proizvedene imovine, a što se odnosi na V. izmjene UPU-a te 1.245.000 kn za dodatna ulaganja na građevinskim objektima. Ovo povećanje od 1.245.000 kn odnosi se na povećanje sredstava za izgradnju mrtvačnice u Brestači za 946.000 kn. U postupku javne nabave pristigla je jedna ponuda koja je iskazana u većem iznosu u odnosu na planirana sredstva u proračunu za 821.000 kn. U ovom projektu potrebno je osigurati i 125.000 kn za stručni nadzor i izradu izvedbenog projekta. Ovim izmjenama osigurana su sredstva u iznosu od 50.000 kn za stručni nadzor u projektu rekonstrukcije kuhinje Dječjeg vrtića „Radost“ te 249.000 kn za izradu projektne dokumentacije za kapitalni projekt *Regionalni edukacijski centar*.

 U *Računu zaduživanja /financiranja* iskazane su promjene na stavkama primitaka od zaduživanja u iznosu od 5.000.000 kn uz istovremeno iskazivanje izdataka za otplatu glavnice primljenih kredita. Zbog narušene dinamike priljeva i odljeva sredstava na računu proračuna, prvenstveno zbog predfinanciranja kapitalnih projekata koji se financiraju iz EU sredstava, potrebno je provesti postupak kratkoročnog kreditnog zaduženja za premošćivanje jaza te u proračunu iskazati primitak/izdatak od zaduživanja.

 PROČELNICA

 Marica Vitković